কিন্তু শেষ পর্যন্ত তিনি নিজেই গান শেখান প্রিয় নাতিকে— ‘‘আমি তখন ক্লাস ইলেভেনে পড়ি। আমি একদিন বললাম যে, আমাকেও তো একটু গান শেখাতে পারো। তখন বাবা মারা গিয়েছেন। দাদাও রিটায়ার করে বাড়িতেই থাকতেন। আমার কথায় বহুদিন পরে হারমোনিয়ামটা বার করে দাদারই একটি বিখ্যাত গান আমাকে প্রথম শিখিয়েছিলেন— ‘কত গান হারালাম তোমার মাঝে’, গীতা দত্তের গাওয়া সেই গানটি বরাবরই আমার খুব প্রিয়। ওই গানটাই দাদা আমাকে প্রথম তুলিয়েছিলেন। তার পরে একটু একটু করে সরগম শেখা। দাদা খুব পারফেকশনিস্ট ছিলেন। সুরের পাশাপাশি উচ্চারণও ঠিক করে দিতেন।’’